ขยะพลาสติก สู่อัญมณีขยะและของใช้รีไซค์เคิลรักษ์สิ่งแวดล้อม ผลิตภัณฑ์ยอดฮิตของนักท่องเที่ยว
ถึงแม้พลาสติก จะเป็นสิ่งสังเคราะห์ ที่สามารถหลอมขึ้นรูปเป็นของแข็งรูปทรงต่างๆ ได้ง่ายและมีการนำมาใช้งานหลากหลายรูปแบบ เช่น ถุงพลาสติก ขวดน้ำ ภาชนะ บรรจุ อีกทั้งสิ่งของอำนวยสะดวกอื่นๆ แต่ในปัจจุบันมีพลาสติกที่ทำจากทรัพยากรหมุนเวียนมากขึ้น เพราะพลาสติกบางชนิดก็ไม่สามารถย่อยสลายทางชีวภาพได้ อีกทั้งพลาสติกหากทำลายผิดวิธีก็จะให้โทษต่อสิ่งแวดล้อมและระบบนิเวศ อาจจะทำให้สัตว์น้ำหลายชนิดสูญพันธุ์ได้เช่นกัน           นางสาววิชชุดา ดำเนินยุทธ หรือคุณเมย์ เจ้าของร้าน Plas-Tao มีแนวคิดในการนำขยะพลาสติก อย่างฝาขวด PPE PVC หรือขวดพลาสติกที่เหลือใช้จากครัวเรือนของชาวบ้านบนเกาะเต่าและรับบริจาคขยะพลาสติกจากนักท่องเที่ยวที่มาอาศัยอยู่บนเกาะเต่า ที่ทำกิจกรรม Clean Up ตามบริเวณชายหาด นำมารีไซเคิลและหลอมขึ้นรูปใหม่เป็นเครื่องประดับและผลิตภัณฑ์ต่างๆ ที่สามารถสร้างงาน สร้างรายได้ให้แก่คนในชุมชนได้เป็นอย่างดี อีกทั้งเป็นสินค้ายอดฮิตของชาวนักท่องเที่ยวชาวต่างชาติ ซึ่งจะสอดคล้องกับนโยบายของภาครัฐ ในการพัฒนาเศรษฐกิจและสังคมไทยไปสู่รูปแบบใหม่ ที่เรียกว่า  BCG Economy Model ซึ่งจะช่วยต่อยอดจุดแข็งของประเทศให้มีมูลค่าเพิ่มขึ้น ทั้งในด้านความหลากหลายทางชีวภาพและความหลากหลายทางวัฒนธรรม โดยอาศัยกลไกวิทยาศาสตร์ เทคโนโลยี และนวัตกรรม เพื่อผลิตสินค้าและบริการที่มีมูลค่าสูง นอกจากจะเป็นการนำขยะกลับมาใช้ใหม่แล้ว ยังเป็นการรักษาสิ่งแวดล้อมและสร้างสมดุลให้ระบบนิเวศที่ปราศจากขยะอีกด้วย ทั้งนี้ในร้านของคุณเมย์ได้มีผลิตภัณฑ์หลากหลายที่เป็นมิตรต่อสิ่งแวดล้อมให้นักท่องเที่ยวได้จับจ่ายเป็นของฝากของใช้และเวชภัณฑ์เครื่องสำอางค์ เช่น จี้สร้อยคอ กระถางต้นไม้ จานรองแก้ว กระเป๋าต่างๆ ที่เป็นผลิตภัณฑ์ Hand made ทั้งที่เป็นของทางร้านเองและเป็นผลิตภัณฑ์ของคนบนเกาะเต่าและเครือข่ายทั่วประเทศ เกาะเต่า ถือได้ว่าเป็นแหล่งท่องเที่ยวนำร่องที่เที่ยวแล้วเป็นมิตรต่อสิ่งแวดล้อมอย่างแท้จริง           เจ้าของร้าน Plas-Tao เล่าให้ผู้สื่อข่าวฟังว่า ผลิตภัณฑ์ของที่นี่เป็นผลิตภัณฑ์ที่เกิดจากความร่วมมือร่วมใจของผู้ที่รักษ์สิ่งแวดล้อมและเป็นการสร้างมูลค่าให้แก่ขยะที่ใครหลายๆคนอาจจะไม่เชื่อว่าจะสามารถนำมาเป็นของที่ใช้งานได้จริง เพราะส่วนใหญ่จะเห็นแค่การนำกลับมาใช้ซ้ำและใช้ใหม่แต่ที่นี้นำมาทำเป็นผลิตภัณฑ์ใหม่ถ้าไม่เห็นกระบวนการทำหรือบอกว่ามาจากขยะนั้นอาจจะไม่มีใครเชื่ออย่างแน่นอน